Výročná správa Komisie o kontrole uplatňovania práva spoločenstva (2004) {SEC(2005)1446} {SEC(2005)1447} /* KOM/2005/0570 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 23.12.2005 KOM(2005) 570 v konečnom znení VÝROČNÁ SPRÁVA KOMISIE O KONTROLE UPLATŇOVANIA PRÁVA SPOLOČENSTVA (2004){SEC(2005)1446}{SEC(2005)1447} VÝROČNÁ SPRÁVA KOMISIE O KONTROLE UPLATŇOVANIA PRÁVA SPOLOČENSTVA (2004) Európska komisia vypracúva každý rok správu o kontrole uplatňovania práva Spoločenstva ako odpoveď na požiadavku Európskeho parlamentu (rezolúcia z 9. februára 1983) a členských štátov (bod 2 deklarácie č. 19 pripojenej k zmluve podpísanej v Maastrichte 7. februára 1992). Správa tiež reaguje na požiadavky Európskej rady alebo Rady, pokiaľ ide o špecifické oblasti. 1.1 Úvod Komisia pri výkone svojej výlučnej úlohy strážkyne zmlúv garantuje a kontroluje jednotné uplatňovanie práva Spoločenstva členskými štátmi podľa článku 211 Zmluvy o ES. Článok 226 Zmluvy o ES stanovuje, že Komisia môže začať konanie proti členskému štátu, ktorý prijal alebo ponechal v platnosti ustanovenia zákonov alebo právne predpisy, ktoré protirečia základným princípom práva Spoločenstva schváleným zmluvami. V Bielej knihe o európskom vládnutí[1], ktorú Komisia uverejnila v roku 2001, sa zdôrazňuje, že za uplatňovanie práva Spoločenstva zodpovedá predovšetkým správa a vnútroštátne súdnictvo členských štátov. Hlavným cieľom konaní o porušení právnych predpisov je primäť členské štáty k tomu, aby sa dobrovoľne a čo najrýchlejšie prispôsobili právu Spoločenstva. Komisia posilnila spoluprácu s členskými štátmi prostredníctvom komplementárnych alebo alternatívnych metód s cieľom vyriešiť problémy. Kontrola uplatňovania práva Spoločenstva je podstatná vzhľadom na dodržiavanie práva vo všeobecnosti a prispieva k skonkrétneniu zásady právneho Spoločenstva pre európskych občanov a hospodárske subjekty. Množstvo sťažností občanov členských štátov predstavuje hlavný nástroj odhaľovania porušovania právnych predpisov Spoločenstva. 22. výročná správa, - vrátane príloh, ako sú „pracovné dokumenty útvarov“, príspevky útvarov Komisie (SEK(2005)1446) a štatistické prílohy (SEK(2005)1447) -, predstavuje zhrnutie činností Komisie, ktoré sú spojené s kontrolou uplatňovania práva Spoločenstva v roku 2004. 1.2. Rozširovanie Únie Rok 2004 sa vyznačoval rozšírením Únie o desať nových členských štátov. Integrovaný systém elektronického oznamovania vnútroštátnych transpozičných opatrení smerníc pre 25 členských štátov bol uvedený do činnosti k 3. máju 2004. Na konci roka 2004 zostali mimo systému iba Francúzsko, Holandsko a Švédsko, začali sa však prípravne práce na ich začlenenie. Veľká snaha desiatich nových členov prostredníctvom systému elektronického „predbežného oznamovania“ vyvinutého Komisiou uľahčila prijatie podstatnej väčšiny opatrení nevyhnutných na transpozíciu celého „predvstupového acquis communautaire“ v oblasti smerníc. Pokrok v oznamovaní vnútroštátnych transpozičných opatrení ukazovala už v auguste 2004 priemerná hodnota desiatich nových členských štátov 94,14 % (97,96 % pre EÚ 15). K 31. decembru 2004 bol priemer 97,69 % pre 25, 97,30 % pre desať nových členov, a 97,95 % pre EÚ 15. Litva sa umiestnila na prvom mieste (99,45 %), nasledovaná Španielskom (99,09 %), Rakúskom (98,81 %), Dánskom (98,81 %) a Maďarskom (98,66 %). Celkový počet konaní o porušení právnych predpisov začatých Komisiou sa tiež zvýšil z 2 709 v roku 2003 (pre EÚ 15) na 2993 v roku 2004 (pre EÚ 25). Pre EÚ 15 nastalo zníženie na 2146 v roku 2004. K novým členským štátom sa pristupovalo rovnako ako k starým. K 31. decembru 2004 bolo otvorených 2 531 prípadov zo zaregistrovaných 2 993. Došlo k zníženiu počtu sťažností zaznamenaných Komisiou pre EÚ 15 z 1 290 v roku 2003 na 1 080 v roku 2004. Pre EÚ 25 toto číslo vzrástlo až na 1 146. Celkove predstavujú sťažnosti (pre EÚ 25) približne 38 % celkového počtu porušení zistených v roku 2004. Počet konaní začatých Komisiou na základe jej vlastných vyšetrovaní sa zvýšil z 253 v roku 2003 na 285 v roku 2004 pre EÚ 15. Toto číslo ešte stúpa až na 328 pre EÚ 25. Pre EÚ 25 sa počet konaní pre neoznámenie transpozičných opatrení zvýšil a dosiahol 1519 prípadov (781 zistených prípadov pre EÚ 15 a 738 pre EÚ 10). Štatistiky za rok 2004 ukazujú zvýšenie o 50,8 % v porovnaní s predchádzajúcim rokom (z 1 166 na 1519 prípadov). Čísla za rok 2004 zahŕňajú konania pre netransponovanie smerníc, pre ktoré sa práve skončila transpozičná lehota pre 15 členských štátov, a konania pre neoznámenie pre desať nových členov vzhľadom na celé „predvstupové acquis communautaire“. Pre podrobnú prezentáciu pozri tabuľky v štatistickej prílohe SEK(2005)1447. 1.3 Významný pokrok v oblastiach činnosti Komisie Ďalej sú uvedené významné skutočnosti podľa oblastí. Podrobné analýzy sa nachádzajú v pracovnom dokumente útvarov Komisie SEK(2005)1446 v prílohe. V oblasti poľnohospodárstva sa akcia kontroly uplatňovania práva Spoločenstva zameriava na odstraňovanie prekážok voľného pohybu poľnohospodárskych produktov a na účinné a správne uplatňovanie mechanizmov poľnohospodárskych pravidiel. Silná tendencia znižovania klasických prekážok voľného pohybu poľnohospodárskych produktov sa utvrdila. Pokiaľ ide o nové formy prekážok voľného pohybu poľnohospodárskych produktov, činnosť Komisie bola zameraná na to, aby sa predišlo zovšeobecneniu neoprávnenej diskriminácie voči producentom iných členských krajín. Pokiaľ ide o kontrolu uplatňovania osobitných pravidiel spoločnej poľnohospodárskej politiky, Komisia musela zasahovať v rôznych oblastiach, ako napríklad v oblasti geografických názvov. V oblasti štrukturálnych fondov dbala Komisia na dodržiavanie klauzuly úplnej platby príjemcom, spochybnenú poplatkami vybranými platobnou agentúrou IFADAP v Portugalsku. Zasiahla s cieľom zaručiť dodržiavanie stanovených limitov, pokiaľ ide o využívanie a určenie produktov ťažiacich z výhod politiky Spoločenstva v prospech najvzdialenejších regiónov, najmä cukru spracovávaného na Azorských ostrovoch. Napokon cieľom akcie Komisie bolo tiež pripomenúť členským štátom ich povinnosť odovzdať výročné správy o existujúcich režimoch štátnej pomoci. Väčšina vnútroštátnych právnych predpisov transponujúcich smernice bola oznámená. V oblasti vzdelávania a kultúry je jednou z hlavných oblastí, ktorými sa Komisia zaoberá, oblasť voľného pohybu študentov. Prekážky sú spôsobené buď byrokratickými správnymi postupmi alebo diskrimináciou z dôvodu štátnej príslušnosti. V tejto oblasti Komisia začala konania o porušení právnych predpisov pre prieťahy technického a správneho pôvodu pri akademickom uznávaní diplomov. Ďalšou prejednávanou témou boli administratívne poplatky, ktoré sú uložené žiadateľom o akademické uznanie diplomov. Pokiaľ je finančný príspevok požadovaný od študenta neprimeraný, môže mať za následok znemožnenie uplatňovania práv, najmä prístupu ku vzdelaniu a voľnému pohybu. Pokiaľ ide o prístup ku vzdelaniu, po pristúpení nových členských štátov boli prijaté dve sťažnosti, podľa ktorých sa s týmito študentmi zaobchádzalo nerovnakým spôsobom v porovnaní s ostatnými občanmi Spoločenstva. Komisia zaslala formálne upozornenie príslušnému členskému štátu. Komisia bola informovaná, že niektoré členské štáty odmietli zapísať držiteľov diplomov zo štúdia práva získaných v inom členskom štáte do registra advokátov-stážistov. Prípad je prejednávaný na základe prípadu Morgenbesser. V oblasti audiovizuálnej politiky viedol technologický pokrok, ako aj pokrok na trhu, k zvažovaniu prípadnej revízie smernice Televízia bez hraníc so zúčastnenými stranami. V oblasti zamestnanosti vo veci voľného pohybu pracovníkov ide predovšetkým o problémy nesprávneho uplatňovania ustanovení Zmluvy o ES a nariadení, o ktorých Komisiu upovedomili sťažnosti občanov. V ostatných oblastiach (rovnosť zaobchádzania medzi mužmi a ženami, pracovné podmienky a zdravie a bezpečnosť na mieste výkonu práce a rovnosť zaobchádzania/nediskriminácia (článok 13 Zmluvy o ES)) sú príčinou konaní o porušení právnych predpisov predovšetkým problémy nezhody a neoznámenia vnútroštátnych transpozičných opatrení smerníc. Jednou z najvýznamnejších skutočností je podanie podnetu na Súdny dvor na prvé konania pre netranspozíciu smerníc ex článku 13 rovnosť zaobchádzania/nediskriminácia. Na Súdny dvor bol tiež podaný podnet v zmysle článku 228 Zmluvy o ES na začatie konania proti Taliansku pre nevykonanie rozhodnutia Dvora vo veci neuznania niektorými talianskymi univerzitami práv získaných bývalými lektormi cudzieho jazyka („Lettori“) . Komisia požiadala Dvor o uloženie penále z omeškania vo výške 309 750 eur za každý deň omeškania. Kontrola uplatňovania acquis communautaire novými členskými štátmi bola ďalšou významnou prioritou. Pravidelný a dôsledný proces dohľadu bol predĺžený aj po 1. máji. Rôzne bilaterálne kontakty umožnili identifikovať hlavné problémy pri transponovaní sociálneho acquis a tiež umožnili niektoré z nich vyriešiť. Prvá balíková schôdza, ktorá sa konala v decembri, bola venovaná najmä nedostatočnému oznamovaniu transpozičných opatrení. Oblasť podnikov a priemyslu bola ku koncu roka 2004 zodpovedná za 480 smerníc, z ktorých 23 nadobudlo účinnosť v roku 2004. Vo vyššom počte v porovnaní s predchádzajúcim rokom predstavuje počet vyšetrovaných sťažností a konaní o porušení právnych predpisov v týchto oblastiach v roku 2004 okolo 12 % všetkých prípadov vyšetrovaných Komisiou. Celkový objem konaní o porušení právnych predpisov sa však znížil pre 15 členských štátov. Možno to pripísať dialógu, ktorý bol nastolený počas posledných rokov s cieľom zabezpečiť dodržiavanie transpozičných lehôt, najmä pokiaľ ide o tri nové farmaceutické smernice. Postup oznamovania návrhov technických pravidiel stanovených smernicou 98/34/ES sa znova osvedčil, keď umožnil nájsť riešenia v súlade s právom Spoločenstva v 95 % prípadov. Navyše Komisia využila ďalšie nástroje prevencie a spolupráce s členskými štátmi, ako sú skupiny expertov a bilaterálne kontakty s členskými štátmi, najmä v odvetví farmácie a kozmetiky, s cieľom identifikovať prípadné ťažkosti pri transpozícii a v prípade potreby poskytnúť technickú pomoc, ktorá im umožní zabezpečiť správnu transpozíciu a jednotné uplatňovanie smerníc. Rozšírenie Spoločenstva viedlo k zvýšeniu konaní pre neoznámenie proti desiatim novým členským štátom. Vzhľadom na počet smerníc, ktoré je potrebné transponovať, zostávajú tieto prípady obmedzené. Vyplýva to z úsilia, ktoré vnútroštátne orgány vyvinuli počas prípravnej fázy rozširovania a z akcií Komisie realizovaných v rámci dohody ACAA (European Conformity Acceptance Agreement). Vo veci životného prostredia sa uplatňovanie právnych predpisov Spoločenstva členskými štátmi v priebehu posledných rokov zlepšilo. Svedčí o tom výrazné zníženie počtu nových sťažností registrovaných Komisiou v roku 2004 – 336 namiesto 555 v roku 2002. Komisia vydala 101 odôvodnených stanovísk podľa článku 226 Zmluvy o ES a podala na Súdny dvor 45 podnetov. Komisia tiež prijala 14 formálnych upozornení a 6 odôvodnených stanovísk podľa článku 228 Zmluvy o ES. Komisia začala konania o porušení právnych predpisov voči ôsmim novým členským štátom. S cieľom zaručiť čo najlepšie uplatňovanie práva Spoločenstva využíva Komisia aj doplnkové nástroje. Proaktívne iniciatívy zahŕňajú vypracovanie usmernení a výkladových dokumentov, rokovaní technických výborov a bilaterálnych kontaktov s členskými štátmi ako sú napríklad „balíkové“ schôdze („package” meetings). Komisia sa usiluje o čo najdôslednejšiu kontrolu dodržiavania právnych predpisov. V niektorých odvetviach hrajú správy rozhodujúcu úlohu, zatiaľ čo v iných Komisia zhromažďuje a analyzuje základné údaje. Komisia zorganizovala pomoc externých právnikov v prípravnej fáze výročnej strategickej kontroly dodržiavania právnych predpisov Spoločenstva. Komisia začala vykonávať kontrolu súladu vnútroštátnych právnych predpisov, ktorú prijalo desať nových členských štátov. V oblasti politiky hospodárskej súťaže pokračovala kontrola transpozície Smernice o hospodárskej súťaži, ktorá je časťou predpisového rámca o elektronickej komunikácii, ako aj Smernice o transparentnosti (obe založené na článku 86 Zmluvy o ES). Pokiaľ ide o individuálne prípady, Komisia riešila viaceré sťažnosti z hľadiska článku 86 v kombinácii s článkom 82 ES. Predovšetkým prijala rozhodnutie voči Nemecku pokiaľ ide o vnútroštátne právne predpisy tohto členského štátu o poštových službách. V oblasti informačnej spoločnosti sa sledujú predpisovým rámcom elektronických komunikácií na rok 2002 tri veľké ciele lisabonskej stratégie – vytvoriť stabilné a predvídateľné zákonné prostredie, podnietiť inováciu a stimulovať investície do komunikačných sietí a služieb. Práca v nových skupinách a výboroch, ako aj nové mechanizmy koordinácie ustanovené novým predpisovým rámcom, sa v plnej miere rozbehli v roku 2004. Tieto činnosti sa zamerali najmä na uplatňovanie nových pravidiel a na vytvorenie spoločných zákonných postupov. Komisia v úzkej spolupráci s regulačnými orgánmi pokračovala v oznamovaní návrhov opatrení „Článok 7“ a po prvýkrát využila svoje právo veta. Komisia naďalej zblízka dohliadala na transpozíciu práva Spoločenstva v 15 členských štátoch, pre ktoré predpisový rámec vstúpil do platnosti v júli 2003. Zároveň úzko spolupracovala s novými členskými štátmi na uplatnení nového rámca ku dňu pristúpenia, kedy sa pre ne stal záväzným. Dvadsať členských štátov zavŕšilo na konci roka 2004 prijímanie základných právnych predpisov transponujúcich rámec 2002 a oznámili to Komisii. Počas roka 2004 sa teda záujem pomaly presunul od transpozície k záruke úplného súladu a uvedenia do praxe v 25 členských štátoch. Oznámenie „Regulácia a trhy elektronických komunikácií v Európe 2004“ (10. správa o uplatňovaní) bolo prijaté v decembri[2]. V oblasti spravodlivosti, slobody a bezpečnosti podala Komisia podnet na Súdny dvor v sérii prípadov týkajúcich sa neoznámenia vnútroštátnych vykonávacích opatrení pre dve smernice prijaté v roku 2001. V oblasti voľného pohybu osôb Komisia adresovala dve odôvodnené stanoviská Holandsku za vyhostenie dvoch talianskych občanov dlhodobo sídliacich v Holandsku. Prijatie zákona č. 2003-1119 vo Francúzsku umožnilo Komisii uzavrieť konanie o porušení právnych predpisov proti Francúzsku v súvislosti s právom na pobyt študentov. V nadväznosti na úpravu talianskych pravidiel cestnej premávky uzavrela Komisia priestupok týkajúci sa odlišného a neprimeraného zaobchádzania s vodičmi vozidiel registrovaných v iných členských štátoch. Napokon v oblasti hlasovacieho práva sa Komisia rozhodla ukončiť konanie voči Belgicku v nadväznosti na list, ktorý Belgicko zaslalo občanom iných členských štátov, sídliacich v obci Honnelles a vyškrtnutých zo zoznamu voličov pre voľby do miestneho zastupiteľstva, a v ktorom ich informuje, že budú zaregistrovaní do ďalších volieb do miestneho zastupiteľstva na základe ich žiadosti. V oblasti vnútorného trhu môže byť politika prezentovaná okolo troch hlavných osí: Viacero akcií na rozvoj spolupráce s členskými štátmi bolo realizovaných vo veci transpozície smerníc a v rámci konaní o nesplnenie povinnosti. Komisia prijala odporúčanie, v ktorom vyzýva členské štáty, aby sa inšpirovali najlepšími postupmi v praxi s cieľom zabezpečiť rýchlu a kvalitnú transpozíciu smerníc. Uverejnenie Výsledkových tabuliek vnútorného trhu, ako aj uverejnenie pravidelných aktualizácií istého počtu transpozícií smerníc, prispeli k vylepšeniu celkových výsledkov. Priemerný deficit transpozície pre Úniu s počtom členov 25 klesol z 7,1 % v júli 2004 na 3,6 % v januári 2005. Kontakty tak bilaterálne (schôdze transpozičný balík), ako aj multilaterálne sa znásobili pri transpozícii smerníc. Stretnutia expertov boli organizované najmä pre nové smernice týkajúce sa sprostredkovateľov poistenia, zneužitia trhu a penzijných fondov. V oblasti štátnych zakázok sa konalo viacero balíkových schôdzí o otvorených prípadoch porušenia právnych predpisov. V prevažnej väčšine prípadov tieto schôdze vyústili do významného posunu vpred. Navyše došlo k rozvoju siete SOLVIT na riešenie problémov uplatňovania práva vnútorného trhu. Strediská SOLVIT 10 nových členských štátov boli operatívne odo dňa pristúpenia. Sieť riešila 289 prípadov, čo znamená nárast o 73 % v porovnaní s rokom 2003. Vyriešených bolo 80 % prípadov oproti 73 % v roku 2003. Napokon boli naďalej vyvíjané snahy s cieľom zaručiť, že konania o nesplnenie povinnosti budú vedené účinne a rýchlo. V oblasti zdravia a ochrany spotrebiteľov začala Komisia 457 konaní o porušení právnych predpisov pre neoznámenie transpozičných opatrení a zaslala 37 odôvodnených stanovísk. Komisia zaslala päť odôvodnených stanovísk pre netransponovanie smernice o všeobecnej bezpečnosti výrobkov a otvorila konanie o porušení právnych predpisov proti Estónsku pre netransponovanie smernice o tabaku. Komisia začala konanie o porušení právnych predpisov podľa článku 228 Zmluvy proti Belgicku (netransponovanie smernice o ochrane nosníc) a Francúzsku (netransponovanie smernice o záruke spotrebných tovarov). Inšpekcie Potravinového a veterinárneho úradu (FVO) prispeli k zlepšeniu uplatňovania zákonov Spoločenstva v oblasti ľudskej a živočíšnej výživy, živočíšneho zdravia, ochrany rastlín a zvierat. Komisia zaslala formálne upozornenie a odôvodnené stanovisko Grécku o posilnení veterinárnych kontrol. Podobné konanie o porušení právnych predpisov mohlo byť ukončené po prijatí primeraných opatrení Spojeným kráľovstvom. Súd odsúdil Španielsko za nesprávnu transpozíciu smernice týkajúcej sa protiprávnych klauzúl v zmluvách uzatvorených so spotrebiteľmi. Bolo vyvinuté mimoriadne úsilie s cieľom zabezpečiť pristúpenie desiatich nových členských štátov. Miera transpozícií dosiahnutá koncom roka 2004 len mierne prevyšovala mieru starých členských štátov. V oblasti energetiky a dopravy sa riešilo 458 prípadov porušenia právnych predpisov, z toho 266 porušení právnych predpisov pre neoznámenie transpozičných opatrení smerníc a 192 porušení právnych predpisov týkajúcich sa nezodpovedajúcej transpozície smerníc alebo nesprávneho uplatňovania práva Spoločenstva. Možno konštatovať zvýšenie počtu prípadov porušenia právnych predpisov napriek značnému počtu prípadov, ktoré boli ukončené počas tohto obdobia (154, z toho 103 prípadov porušenia právnych predpisov pre neoznámenie). Táto situácia vyplýva z rýchlejšej transpozície smerníc „Doprava“, aj keď členské štáty len zriedka dodržiavajú lehoty transpozície. Bolo otvorených 223 nových prípadov porušenia právnych predpisov (z toho 183 prípadov neoznámenia) a 38 zaregistrovaných sťažností bolo riešených počas tohto obdobia. Dvor vyniesol rozhodnutia vo veci nesplnenia povinnosti v 22 prípadoch. V oblasti dopravy je potrebné uviesť, že pre 8 smerníc práve skončila transpozičná lehota (proti 15 v roku 2003). Miera transpozície smerníc v oblasti energie a dopravy však ešte zďaleka nedosahuje cieľ stanovený v Lisabone (98,5%). V oblasti energetiky boli osemnástim členským štátom zaslané formálne upozornenia pre neoznámenie vnútroštátnych opatrení transponujúcich dve smernice o vnútornom trhu s elektrinou a/alebo plynom. Viaceré členské štáty boli stíhané za nedodržanie smernice o minimálnych zásobách surovej nafty a/alebo ropných produktov. Riešili sa sťažnosti týkajúce sa nesprávneho uplatňovania smernice o podpore predaja elektriny vyrábanej z obnoviteľných zdrojov energie. Útvary posilnili stíhanie porušení právnych predpisov v oblasti zdravotnej ochrany proti ionizujúcemu žiareniu a ochrany obyvateľstva v prípade rádiologickej pohotovosti. V oblasti dopravy, vo veci cestnej bezpečnosti, pokračovali konania tak v oblasti technických pravidiel, ako aj v oblasti vodičského preukazu. Pokiaľ ide o balík „železničná infraštruktúra“, Súdny dvor odsúdil členské štáty, ktoré ešte vždy neoznámili vnútroštátne vykonávacie opatrenia jednej či druhej z troch smerníc. Komisia v nadväznosti na rozhodnutia „Otvorené nebo“ z 19. novembra 2002 požiadala členské štáty, aby prijali opatrenia na nápravu situácie. Boli otvorené nové konania s cieľom vypovedať diskriminačné bilaterálne vzťahy s tretími krajinami. Začali sa tiež konania pre nedodržiavanie právnych predpisov o bezpečnosti civilného letectva. V oblasti námornej bezpečnosti sa Komisia rozhodla podať podnet na Súdny dvor voči ôsmim členským štátom, ktoré ešte vždy netransponovali smernice týkajúce sa zavedenia systémov na monitorovanie prevádzky lodí a informačných systémov. V oblasti rybného hospodárstva Komisia konala voči niekoľkým členským štátom pre zanedbanie povinnosti kontroly vzhľadom na prekročenie niektorých kvót rybolovu; zanedbanie povinnosti oznamovania niektorých údajov o celkovom úlovku a rybárskom úsilí. Dvor odsúdil tri členské štáty vzhľadom na prekročenie kvót. Komisia podala na Dvor odvolanie voči Grécku pre nedodržanie lehoty spustenia Systému satelitného monitorovania rybárskych lodí. V daňovej a colnej oblasti bol prijatý narastajúci počet zásielok od občianskoprávnej spoločnosti obviňujúcich členské štáty. V oblasti priamych daní spochybňujú tieto listy predovšetkým zákony a vnútroštátne postupy, ktoré ukladajú vyššu daň na činnosti a investície realizované v iných členských štátoch. V tejto istej oblasti však Komisia zistila, že členské štáty reagovali pozitívne na jej dve oznámenia[3] o režimoch profesionálneho dôchodku a zdaňovania dividend, pričom uviedli svoje vnútroštátne systémy do súladu s princípmi Spoločenstva. Žaloba o nesplnenie povinnosti však bola v jednom prípade nevyhnutná (Dánsko, pokiaľ ide o dôchodky, prípad C-150/04). Tiež bolo začatých mnoho nových konaní o porušení právnych predpisov. Napríklad v oblasti nepriamych daní bola priorita priznaná prípadom, ktoré majú vplyv na vlastné zdroje a pokračovala zvýšená kontrola správneho uplatňovania smerníc (najmä smernice 2000/65/ES o daňovom zástupcovi a smernice 2001/115/ES o účtovaní) a priniesla zosúladenie v priebehu konania. Komisia musela zabezpečiť paralelný technický monitoring neustále narastajúceho množstva prejudiciálnych prípadov pred Súdom. V oblasti rozpočtu je Komisia, v súlade so zásadou dobrého finančného riadenia, povinná zaručiť spravodlivé rozdelenie rozpočtového zaťaženia medzi členské štáty. Dbá o to, aby porušenia právnych predpisov s negatívnym vplyvom na vlastné zdroje boli stíhané, aby ostatné členské štáty neznášali finančné dôsledky týchto porušení právnych predpisov. Vo veci tradičných vlastných zdrojov museli byť nedávno Dvoru predložené na objasnenie rozdiely vo výklade, pokiaľ ide o správne chápanie vlastných zdrojov. V oblasti štatistiky Spoločenstva bolo 20 nových konaní o porušení právnych predpisov. Konanie o porušení bolo začaté proti Grécku pre nedodržanie povinnosti oznámiť Komisii štatistické údaje o nadmerných deficitoch. Komisia tiež Grécku adresovala formálne upozornenia týkajúce sa konjunkturálnych štatistík a Belgicku upozornenia týkajúce sa sociálnych štatistík. V oblasti poľnohospodárskych štatistík boli formálne upozornenia oznámené 9 členským štátom pre neoznámenie vnútroštátnych transpozičných opatrení. Rozšírenie si vyžiadalo ďalšie úsilie. Komisia otvorila 8 konaní o porušení právnych predpisov proti 5 novým členským štátom pre neoznámenie vnútroštátnych transpozičných opatrení. V oblasti štatistík dopravy tovaru po cestách Komisia podala podnet na Súdny dvor voči Grécku. V rámci regionálnej politiky sa prevažná väčšina konaní o porušení právnych predpisov následkom nezrovnalostí zistených vo využívaní Štrukturálnych fondov týka nesprávneho uplatňovania sektorových pravidiel, ktorých dodržiavanie je podmienkou možnosti využitia fondov Spoločenstva. Zistené nezrovnalosti vedú tiež k celkovému alebo čiastočnému anulovaniu pomoci Spoločenstva. V oblasti rozširovania sa konania o porušení právnych predpisov zakladajú na sťažnostiach, ktoré súvisia s nesprávnym uplatňovaním asociačných dohôd a európskych dohôd medzi Spoločenstvom a kandidátskymi krajinami. Po pristúpení desiatich nových členských štátov v máji 2004 je potrebné považovať príslušné asociačné dohody a európske dohody za ukončené po uzatvorení novej neskoršej zmluvy s tým istým predmetom. Táto zmena sa dotkla nevybavených sťažností niekoľkých poľských a litovských občanov, ktorí sa odvolávajú na nedodržiavanie ich práva usadiť sa na účely podnikania rakúskymi a švédskymi orgánmi. Začaté šetrenie však ukázalo, že tieto sťažnosti boli nepodložené. Sťažnosti radu občanov nových členských krajín, ktorí sa odvolávajú na práva poskytovania služieb, právo pobytu a právo získať pracovné povolenie, museli byť tiež zamietnuté, keďže tieto oblasti ešte nie sú plne liberalizované. Komisia začala prešetrovať sťažnosti vzťahujúce sa na práva vstupu na trh práce členských štátov spadajúce pod rozhodnutie 1/80 o asociačnej dohode EÚ – Turecko. Vo veci zahraničných vzťahov bolo zistené nedodržanie právnych predpisov Spoločenstva šiestimi členskými štátmi, v kontexte uplatňovania článku 27 nariadenia Rady č. 2368/2002, z ktorého vyplývajú opatrenia týkajúce sa procesu Kimberley pre medzinárodný obchod s neopracovanými diamantmi. [1] Biela kniha o európskom vládnutí (KOM (2001)428). [2] KOM(2004)759, 2.12.2004. [3] Oznámenie Komisie o odstránení daňových prekážok cezhraničného poskytovania zamestnaneckého penzijného poistenia z 19.4.2001 (IP/01/575) a oznámenie Komisie o zdaňovaní dividend na vnútornom trhu (KOM 2003/810) z 19.12.2003.